Diari Oficial de la Generalitat Valenciana


Sumari del DOGV 2371, del 21-10-1994 (1994/832796)

ACORD de 17 d'octubre de 1994, del Govern Valencià, pel qual es prorroga la suspensió i la prohibició de l'activitat d'estampació tèxtil per aerografia.
--------------------------------------------------------------------------------------------------------------------------------------------------------

### Dades del document

Número de DOGV
:   2371

Data del DOGV
:   21-10-1994

Secció del DOGV
:   ALTRES DISPOSICIONS

Número del document
:   1994/832796


Data del document
:   17-10-1994

Organisme emissor
:   Conselleria de Sanitat i Consum

Tipus de document
:   Acord

Anàlisi jurídica

ACORD de 17 d'octubre de 1994, del Govern Valencià, pel qual es prorroga la suspensió i la prohibició de l'activitat d'estampació tèxtil per aerografia. [94/7179]  
El Govern Valencià, en la reunió del dia 17 d'octubre de 1994, adoptà l'acord següent:  
El dia 20 d'octubre de 1992, a proposta conjunta dels consellers de Sanitat i Consum i de Treball i Afers Socials, el Govern Valencià va adoptar un acord (publicat en el Diari Oficial de la Generalitat Valenciana el dia 29 del mateix mes) amb el qual es paralitzava la totalitat de les activitats de set empreses dedicades a l'estampació tèxtil per aerografia, i, així mateix, es prohibia l'exercici de l'esmentada activitat a l'àmbit territorial de la Comunitat Valenciana per un període de sis mesos, atesa constatació de riscs imminents i molt greus per a la salut de les persones que prestaven serveis en aquest tipus d'empreses.  
Els dies 20 d'abril i 13 d'octubre de 1993 i 12 d'abril de 1994 (Diari Oficial de la Generalitat Valenciana de 26 d'abril i 20 d'octubre de 1993 i 12 d'abril de 1994), el Govern Valencià va adoptar sengles acords de pròrroga, per períodes successius de sis mesos, de la suspensió i prohibició de l'activitat d'estampació tèxtil per aerografia en el territori de la Comunitat Valenciana, atés que malgrat les investigacions dutes a cap, no havia estat possible determinar amb exactitud l'agent o agents causals de les greus alteracions en la salut dels treballadors.  
Encara que les investigacions que ininterrompudament es duen a cap per part de la Generalitat Valenciana, amb la col·laboració d'especialistes i de centres nacionals i internacionals, a fi de determinar els factors que van originar les greus malalties patides per alguns dels treballadors que prestaven serveis en les empreses dedicades a l'estampació tèxtil per aerografia, en aquest moment no s'han obtingut conclusions d'absolut rigor científic per determinar l'agent o agents desencadenants de tal tipus d'alteracions. Per consegüent, la represa d'aquestes activitats determinaria sens dubte la continuació en les situacions de risc imminent i greu per a la salut dels treballadors; i per això es considera necessari prorrogar per un nou període de sis mesos les mesures relatives a la suspensió i prohibició de l'activitat d'estampació tèxtil per aerografia a fi d'aconseguir la deguda salvaguarda de la salut dels treballadors, decisió que respon al deure constitucional dels poders públics de vetllar per la seguretat i higiene en el treball i de tutelar la salut pública a través de les mesures preventives necessàries i, concretament, al mandat dirigit a les autoritats sanitàries contingut en l'article 26 de la Llei General de Sanitat, de 25 d'abril de 1986.  
Situació a la qual s'ha unit el fet que, per la Resolució de 30 de desembre de 1993, de la Secretaria General per a la Seguretat Social (Butlletí Oficial de l'Estat de 10 de gener de 1994), es considera provisionalment com a malaltia professional la detectada en indústries del sector de l'aerografia tèxtil de la Comunitat Valenciana. Circumstància que confirma el fet que, encara que es troben en marxa les investigacions encaminades a detectar quin va ser l'agent que ha originat els casos de pneumopatia intersticial difusa, resulta prou acreditada la relació de causalitat existent entre les condicions detectades en els centres dedicats a l'estampació tèxtil per aerografia (atenent-hi, en especial, els diversos agents químics presents) i els riscs per a la salut que s'han provocat.  
Per això, a proposta conjunta dels consellers de Sanitat i Consum i de Treball i Afers Socials, el Govern Valencià  
ACORDA:  
Primer  
Prorrogar, per un període de sis mesos, la suspensió i prohibició de l'estampació tèxtil per aerografia en l'àmbit territorial de la Comunitat Valenciana i queda prorrogat, així mateix, durant aquest període, el que disposa el punt segon de l'Acord de 20 d'octubre de 1992, del Govern Valencià.  
S'iniciarà la pròrroga de les mesures indicades el dia 23 d'octubre de 1994, dia immediat següent a aquell en què expira la vigència de l'anterior pròrroga adoptada per l'Acord de 12 d'abril de 1994, del Govern Valencià.  
Segon  
Les empreses que, d'acord amb el punt tercer de l'esmentat acord de 20 d'octubre de 1992, hagueren tramitat expedient de suspensió dels contractes de treball per força major, podran instar la pròrroga de la suspensió autoritzada per la mateixa causa, conformement al que disposa l'Estatut dels Treballadors.  
Així mateix, durant la vigència d'aquest acord, queden prorrogades les mesures contingudes en els punts 4, 6 en el primer paràgraf, i 7, de l'esmentat acord de 20 d'octubre de 1992.  
Tercer  
Les mesures d'aquest acord podran quedar resoltes abans del transcurs del termini de sis mesos assenyalat en el punt primer, si les investigacions científico-tècniques que es desenvolupen permeten determinar amb exactitud l'agent o agents causals desencadenats de les alteracions en la salut dels treballadors, i així ho acordara el Govern Valencià.  
Aquest acord es publicarà en el Diari Oficial de la Generalitat Valenciana. Així mateix, es notificarà aquest acord a les empreses que se'n troben afectades, amb la indicació que aquest exhaureix la via administrativa i que es pot interposar contra aquest un recurs contenciós administratiu davant el Tribunal Superior de Justícia de la Comunitat Valenciana en el termini de dos mesos comptadors a partir de la seua notificació.  
Valencia, 17 d'octubre de 1994   
El conseller secretari del Govern Valencià,  
LUIS BERENGUER FUSTER